UBERA ARANZETA (EH Bildu, 2013-06-06):
Mahaiburu andrea, sailburuak, legebiltzarkideok. Egun on guztioi.
Egia esan, orain dela bi aste Basurtoko itxialdia dela eta interpelazioa egin genuenetik eta ondoren, mozioa aurkeztu genuenetik gauzak asko aldatu dira kualitatiboki eta zoritxarrez txarrerantz gainera.
Eta zergatik esaten dugu hau? Ba, esaten dugu maiatzak 27ko Euskal Herriko Buletin Ofizialean argitaratu zelako Osakidetzako langileen lan baldintzak zehazten dituen dekretua edo, hobeto esanda, dekretazoa, zeinek martxoak 5eko 173/2013 Dekretua, 35 orduak bertan behera uzten dituena oinarri daukana.
Beraz, ez mahai orokorrik, ez mahai sektorialik, ez elkarrizketarik, ez eta elkarlanik. Osasun Sailak alde bakarrekotasunaren hautua egin du. Argi eta garbi.
Euskal Herria Bildutik interpelazioan eskatzen genion Osasun Saila eta Osasun sailburuari, besteak beste, elkarrizketa eta elkarlanari bideak irekitzea. Mahai sektoriala deituz eta bertan ba planteamendu integral sendo bat eginez ba martxoko Dekretua albo batera utziaz.
Eskatzen genion ere, Osakidetzako partaide guztiekin langileak barne, langileak ere, Osakidetzako partaide direlako, hausnarketa sakon bat abian jartzea kalitatezko osasun publiko, unibertsal eta ekitatiboa bermatuko duen osasun ereduaren eta berorren antolaketaren ingurukoa.
Eta ildo horiek kontutan hartuaz eta eutsiz ba aurkeztu dugu mozioa, eta zehazki eskatzen duguna mozio honetan ba iruditzen zaigu oso oinarrizkoa eta oso zentzuzkoa dela.
Zehazki, eskatzen duguna da mozio honekin Osakidetzako partaide guztiekin, langileak barne, elkarrizketa eta elkarlanari bidea irekitzea, esan dudan bezala, kalitatezko osasun sistema publiko, unibertsal eta integrala bermatzeko eta, akordioen bitartez, itzartzeko ba hori bermatu ahal izateko egitura eta antolakuntza garden eta eraginkor bat.
Eskatzen dugu ere deitu eta bultza ditzala mahai sektorialaren bilerak, hori delako azkenean langileekin elkarrizketa bideratzeko bitarteko printzipalena. Eskatzen diogu ere...
...bilerak, hori delako azkenean langileekin elkarrizketa bideratzeko bitarteko printzipalena.
Eskatzen diegu ere zentzu horretan pertsona guztien osasun eskubidea bermatzeko Osakidetzan enplegua mantentzea ikusten dugulako eta gure ustez behintzat horrela delako, sistema publikoaren zutabe funtsezkoena eta Osakidetzaren zutabe funtsezkoena langileak dira. Eta langileak bermatzen dute zerbitzu hori behar den bezala eskaintzea. Eta eskatzen dugu pertsona guztiak ardatz izango dituen herritar zein langileak osasun babes eta arreta pertsona guztiei sarbidea ahalbidetuz eta estaldura maila mantenduz, horretarako bitarteko ekonomiko eta giza baliabideak bermatzea.
Aurrekoan ere esan nuen eta etengabe ari gara azpimarratzen guztiok oso kontziente garela zer momentu gogorra daukagun eta bizitzen ari garen, azken finean bitartekoak oso mugatuak ditugulako. Baina bai pentsatzen dugu ere, nahiz eta oso momentu gogorra bizi, aukera eta erronka paregabea dugula eskuartean hausnarketa sakon bat egiteko Osakidetzak 30 urte betetzen dituen honetan, gure osasun sistema publikoa errealitate berrira egokitzeko eta etorkizunera begira jarri ahal izateko.
Pentsatzen dut guztiok bat egiten dugula ñabardura Osakidetzak bete duen papera garrantzitsua izan dela gure gizartean. Guztiok garbi daukagu osasun sistema publikoa gizartearen zutabe nagusienetakoa dela eta beraz, guztion helburua bada gure zutabetariko bat mantentzea, osasun sistema publikoa indartzen joatea eta tresna eraginkorra bilatzea, guk behintzat ez daukagu zalantzarik hori guztion artean egin beharko litzatekeela guztion arteko elkarlanaren bidez, ahaleginaren bidez eta ez aspaldian behin eta berriro Osasun Sailetik eta Osasun sailburuaren ahotik entzuten ari garen bezala, soilik langileei esfortzuak eskatuz edo hobeto esanda, langileen eskubideen kostura. Iruditzen zaigu gauzak ez direla horrela egiten.
Ez daukagu zalantzarik guztiok borondatea daukagula, baita Osakidetzako langileak ere beraien hoberena eskaintzeko, guztion hoberena eskaintzeko benetan egoera hobetu ahal izateko eta gure sistema publikoa indartzen joateko. Baina hor guztiok ahalegin bat egin behar dugu eta ezin dena izan da beti aurrean daukagunari eskatu.
Eta esfortzu bat egin behar baldin bada ere, garbi daukagu izan behar dela urteetan lortutako eskubideak errespetatuz eta horiei uko egin gabe. Alegia, ezin duguna egin da bide hori jorratu eta bide horri ekin pertsonekin kontatu gabe. Ez da zintzoa esaten aritzea pertsonak ardatz dituzuela eta gero neurriak hartu edo neurriak bideratu pertsonekin kontatu gabe. Iruditzen zaigu kontraesan ñabarmena dagoela eta erakutsi duzuen bezala maiatzak 27ko Boletinean argitaratutako dekretazoaren bidez.
Pertsonen ongizatea ezin da pertsonen partaidetza gabe eraiki eta iruditzen zaigu momentu honetan, momentu inportante batetan gaudela, inflexio puntu batetan aurkitzen garela. Hau da, bide gurutze batetan aurkitzen garela eta bide batek sistemaren iraunkortasuna pertsonak ardatz izanda bermatzen du eta beste bideak sistemaren iraunkortasuna ekonomia ardatz izan da ikuspegi merkantilista edo ekonomiko batetik. Bide bakoitza bere matiz, kolore eta maldekin baina Gobernu honek erabaki beharra dauka zein bide hartzen duen.
Eta ez hori bakarrik, erabaki behar du noren eskutik eta nola hartzen duen ere. Hau da, euskal gizartearekin, Osakidetzako langileekin, herritarrekin hartzen duen bide hori erabaki gaitasuna, burujabetza hemendik bertatik praktika eramanez, edo eta bide hori Madriletik ezartzen dizkiguten erabakiak praktikara jartzen mugatzen, hau da, gure erabaki gaitasunari eta errealitateari uko eginez.
Eta gaur egin dugun planteamendua hori da, hor aukeratzea edo aukeratzen dugu bide bat edo bestea, eta guk garbi daukagu zein bide aukeratu nahi dugu. Nahi dugu sistema iraunkor bat, nahi dugu osasun sistema publiko indartsu bat, benetan pertsonak ardatz izango dituela.
Eta orain Gobernuak pelota bere teilatuan dauka eta erabaki beharko du momentu honetan ibiltzen hasita daukan bide horretatik jarraitzen duen edo buelta bat ematen duen eta benetan pertsonak ardatz dituen bidea hartzen duen.
Eskerrik asko.